**LAZDIJŲ RAJONO SAVIVALDYBĖS TARYBOS SPRENDIMO**

**„DĖL VIEŠOSIOS ĮSTAIGOS LAZDIJŲ SPORTO CENTRO TEIKIAMŲ ATLYGINTINŲ PASLAUGŲ KAINŲ IR TARIFŲ NUSTATYMO” PROJEKTO**

**AIŠKINAMASIS RAŠTAS**

2021-11-15

Lazdijų rajono savivaldybės tarybos sprendimo projektas „Dėl viešosios įstaigos Lazdijų sporto centro teikiamų atlygintinų paslaugų kainų ir tarifų nustatymo” parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 37 punktu ir 18 straipsnio 1 dalimi, Lietuvos Respublikos viešųjų įstaigų įstatymo 10 straipsnio 1 dalies 3 punktu ir Atstovavimo Lazdijų rajono savivaldybei viešosiose įstaigose taisyklių, patvirtintų Lazdijų rajono savivaldybės tarybos 2013 m. lapkričio 26 d. sprendimu [Nr. 5TS-911](http://dvs.lazdijai.lt:8008/document/29799) „Dėl Atstovavimo Lazdijų rajono savivaldybei viešosiose įstaigose taisyklių patvirtinimo“, 5 ir 6 punktais bei atsižvelgiant į viešosios įstaigos Lazdijų sporto centro 2021 m. lapkričio 15 d. raštą Nr. LSCD3-77 „Dėl viešosios įstaigos Lazdijų sporto centro teikiamų atlygintinų paslaugų kainų ir tarifų (be pridėtinės vertės mokesčio) nustatymo“.

Lazdijų rajono savivaldybės tarybos 2021 m. spalio 22 d. sprendimu Nr. 5TS-893 „Dėl Lazdijų rajono savivaldybės turto investavimo ir perdavimo VšĮ Lazdijų sporto centrui“ VšĮ Lazdijų sporto centrui buvo perduotas Lazdijų hipodromas. Įstaiga Lazdijų hipodrome planuoja įvairias veiklas: plėtoti žirginį sportą, teikti naujas ir patrauklias paslaugas gyventojams, sportininkams. Todėl prašoma nustatyti Lazdijų hipodrome teikiamas paslaugų kainas ir tarifus, taip pat buvo peržiūrėti 2014 m. Lazdijų rajono savivaldybės tarybos sprendimu nustatytos viešosios įstaigos Lazdijų sporto centro paslaugų kainos ir tarifai. 2015 m. sausio 1 d. įvedus eurą, paslaugų kainos buvo tik perskaičiuotos iš litų į eurus ir jos nekito. Įvertinus ekonominę situaciją ir atsižvelgus į rinkos kainas, matome, kad per šį laikotarpį žymiai išaugo kai kurių teikiamų paslaugų kainos šalies lygmeniu, todėl prašoma nustatyti viešosios įstaigos Lazdijų sporto centro teikiamų atlygintinų naujas paslaugų kainas ir tarifus.

**Sprendimo projekto tikslas** – nustatyti viešosios įstaigos Lazdijų sporto centro teikiamų atlygintinų paslaugų kainas ir tarifus (be pridėtinės vertės mokesčio).

**Neigiamų pasekmių nenumatoma.**

**Parengtas sprendimo projektas neprieštarauja galiojantiems teisės aktams.**

**Dėl sprendimo projekto pastabų ir pasiūlymų negauta.**

Sprendimo projektą parengė Lazdijų rajono savivaldybės administracijos Švietimo, kultūros ir sporto skyriaus vyr. specialistė Auksė Stirbienė.

Vyr. specialistė Auksė Stirbienė